钦定古今图书集成/明伦汇编/官常典/第486卷 > 皇甫绩
## 钦定古今图书集成/明伦汇编/官常典/第486卷 > 皇甫绩

按《隋书》本传，“绩字功明，安定朝那人也。祖穆，魏陇东
太守。父道周，湖州刺史、雍州都督。绩三岁而孤，为外
祖韦孝宽所鞠养。尝与诸外兄博奕，孝宽以其惰业，
督以严训。愍绩孤幼，特舍之。绩叹曰：‘我无庭训，养于
外氏，不能克躬励己，何以成立’？深自感激，命左右自
杖三十。孝宽闻而对之流涕，于是精心好学，略涉经”
史。周武帝为鲁公时，引为侍读。建德初，转宫尹中士。
武帝尝避暑云阳宫。时宣帝为太子监国，卫刺王作
乱，城门已闭，百寮多有遁者。绩闻难赴之，于元武门
遇皇太子。太子下楼执绩手，悲喜交集。帝闻而嘉之，
迁小宫尹。宣政初，录前后功，封义阳县男，拜畿伯下
大夫，累转御正下大夫。宣帝崩，高祖总己，绩有力焉。
语在《郑译传》。加位上开府，转内史中大夫，进封郡公，
邑千户，寻拜大将军。开皇元年，出为豫州刺史，增邑
通前二千五百户，寻拜都官尚书。后数载，转晋州刺
史。将之官，稽首而言曰：“臣实庸鄙，无益于国，每思犯
难，以报国恩。今伪陈尚存，以臣度之，有三可灭。”上问
其故，绩答曰：“大吞小，一也；以有道伐无道，二也；纳叛
臣萧岩，于我有词，三也。陛下若命鹰扬之将，臣请预
戎行，展丝发之效。”上嘉其壮志，劳而遣之。及陈平，拜
苏州刺史。高智慧等作乱江南，州民顾子元发兵应
之，因以攻绩。相持八旬，子元素感绩恩，于冬至日遣
使奉牛酒。绩遗子元《书》曰：“皇帝握符受箓，合极通灵，
受揖让于唐虞，弃干戈于汤武。东逾蟠木，方朔所未
穷；西尽流沙，张骞所不至。元漠黄龙之外，交臂来王；
葱岭榆关之表，屈膝请吏。曩者伪陈，独阻声教，江东
士民，困于荼毒。皇天辅仁，假手朝廷，聊申薄伐，应时
瓦解。金陵百姓，死而复生，吴会臣民，白骨还肉。唯当
怀音感德，行歌击壤，岂宜自同吠主，翻成反噬。卿非
吾民，何须酒醴？吾是隋将，何容外交？易子析骸，未能
相告。况是足食足兵，高城深壍，坐待彊援，绰有馀力，
何劳踵轻敝之俗，作虚伪之辞，欲阻诚臣之心，徒惑
骁雄之志。以此见期，必不可得。卿宜善思活路，晓谕
黎元，能蚤改迷，失道非远。”子。元得书于城下，顿首陈
谢。杨素援兵至，合击破之，拜信州总管、十二州诸军
事。俄以病乞骸骨，诏征还京，赐以御药，中使相望，顾
问不绝。卒于家，时年五十二，谥曰安。子偲嗣。